ด่วน! กกต.ส่งศาลรัฐธรรมนูญวินิจฉัยยุบพรรค “ทษช.” ชี้พยานหลักฐานเพียงพอ
ด่วน! กกต.มีมติส่งศาลรัฐธรรมนูญวินิจฉัยยุบพรรค "ทษช.” ชี้พยานหลักฐานเพียงพอ
12 ก.พ. 2562

สืบเนื่องจากกรณีที่ประชุมคณะกรรมการการเลือกตั้ง (กกต.) มีการพิจารณาแต่งตั้งคณะกรรมการ ซึ่งเป็นตัวแทนของกกต.แต่ละคนเพื่อทำหน้าที่ไต่สวนกรณีมีคำร้องให้ตรวจสอบพรรคไทยรักษาชาติ (ทษช.) ในประเด็นการเสนอบัญชีรายชื่อนายกรัฐมนตรีของพรรคว่าเข้าข่ายผิดมาตรา 92 พ.ร.บ.ประกอบรัฐธรรมนูญว่าด้วยพรรคการเมือง พ.ศ. 2560 เป็นเหตุต้องยุบพรรคหรือไม่ ซึ่งอาจต้องมีผู้เชี่ยวชาญ หรือนักกฎหมายจากภายนอกเข้าร่วมพิจารณาไต่สวนด้วย
ล่าสุด ช่วงบ่ายวันนี้ (12 ก.พ.) มีรายงานว่าที่ประชุม กกต. มีมติส่งศาลรัฐธรรมนูญวินิจฉัยสั่งยุบพรรคไทยรักษาชาติ (ทษช.) หลังพิจารณาคำร้องที่ขอให้ตรวจสอบว่าการเสนอชื่อนายกรัฐมนตรีของพรรคไทยรักษาชาติเข้าข่าย ผิดพระราชบัญญัติประกอบรัฐธรรมนูญ (พ.ร.ป.) ว่าด้วยพรรคการเมืองมาตรา 92 (2) กระทำการเป็นปฏิปักษ์ต่อการปกครองในระบอบประชาธิปไตยอันมีพระมหากษัตริย์ทรงเป็นประมุข หรือไม่
โดยที่ประชุม กกต.เห็นว่าตามพระราชโองการ ประกาศสถาบันพระมหากษัตริย์ ตามรัฐธรรมนูญแห่งราชอาณาจักรไทย ซึ่งประกาศ ณ วันที่ 8 กุมภาพันธ์ 2562 และหนังสือการแจ้งรายชื่อบุคคลที่พรรคการเมืองมีมติเสนอสภาผู้แทนราษฎรเพื่อพิจารณาให้ความเห็นชอบแต่งตั้งเป็นนายกรัฐมนตรีของพรรคหรือแบบ ส.ส. 4/29
รวมถึงหนังสือยินยอมให้เสนอชื่อให้สภาผู้แทนราษฎรพิจารณาให้ความเห็นชอบแต่งตั้งเป็นนายกรัฐมนตรี หรือแบบ ส.ส. 4/30 ซึ่งพรรคไทยรักษาชาติ ยื่นต่อ กกต. ถือเป็นพยานหลักฐานอันควรเชื่อได้ว่า พรรคไทยรักษาชาติ กระทำการดังกล่าวเป็นเหตุให้ต้องยื่นศาลรัฐธรรมนูญพิจารณาวินิจฉัยสั่งยุบพรรค และขณะนี้ได้ให้ สำนักงานฯ ยกร่างคำร้อง เพื่อที่จะยื่นต่อศาลรัฐธรรมนูญภายในวันนี้
อย่างไรก็ตามก่อนหน้านี้ กกต. มีแนวทาง ว่าจะให้มีการตั้งคณะกรรมการไต่สวน ขึ้นมาดำเนินการตรวจสอบ และรวบรวม พยานหลักฐานก่อน แต่การประชุมพิจารณาในวันนี้ เห็นว่า ตามมาตรา 92 (2)พ.ร.ป.พรรคการเมืองใช้คำว่า “เมื่อคณะกรรมการมีหลักฐานอันควรเชื่อได้ว่า พรรคการเมืองใดกระทำการ ดังกล่าวให้ยื่นศาลรัฐธรรมนูญ เพื่อสั่งยุบพรรคการเมืองนั้น” ซึ่งหลักฐานที่ปรากฏต่อ กกต.ในขณะนี้ถือว่าเพียงพอวินิจฉัย ประกอบกับเรื่องดังกล่าวมีความสำคัญที่ควรจะมีความชัดเจนโดยเร็ว จึงได้มีมติ